CELEX: 62021TN0645
Language: hr
Date: 2021-10-06 00:00:00
Title: Predmet T-645/21: Tužba podnesena 6. listopada 2021. – Bloom/Parlament i Vijeće

29.11.2021   
            
            
               HR
            
            
               Službeni list Europske unije
            
            
               C 481/39
            
         
      Tužba podnesena 6. listopada 2021. – Bloom/Parlament i Vijeće
      (Predmet T-645/21)
      (2021/C 481/54)
      Jezik postupka: francuski
      
         Stranke
      
      
         Tužitelj: Bloom (Pariz, Francuska) (zastupnici: C. Saynac i L. Chovet-Ballester, odvjetnice)
      
         Tuženici: Europski parlament i Vijeće Europske unije
      
         Tužbeni zahtjev
      
      Tužitelj od Općeg suda zahtijeva da:
      
                  —
               
               
                  djelomično poništi, na temelju članaka 256. i 263. UFEU-a, Uredbu (EU) 2021/1139 Europskog parlamenta i Vijeća od 7. srpnja 2021. o uspostavi Europskog fonda za pomorstvo, ribarstvo i akvakulturu i izmjeni Uredbe (EU) 2017/1004 (SL 2021., L 247, str. 1.), posebno njezine članke 17., 18. i 19.;
               
            
                  —
               
               
                  naloži Europskom parlamentu i Vijeću Europske unije snošenje svih troškova.
               
            
         Tužbeni razlozi i glavni argumenti
      
      U prilog osnovanosti tužbe tužitelj ističe tri tužbena razloga.
      
                  1.
               
               
                  Prvi tužbeni razlog, koji se temelji na povredi ciljeva visoke razine zaštite okoliša i održivog razvoja. Tužitelj tvrdi da se člancima 17., 18. i 19. Uredbe (EU) 2021/1139 Europskog parlamenta i Vijeća od 7. srpnja 2021. o uspostavi Europskog fonda za pomorstvo, ribarstvo i akvakulturu i izmjeni Uredbe (EU) 2017/1004 (u daljnjem tekstu: Uredba o EFPRA-i) ponovno uvode subvencije štetne za morski okoliš, kršeći ciljeve visoke razine zaštite okoliša i održivog razvoja koji su potvrđeni europskim propisima.
               
            
                  2.
               
               
                  Drugi tužbeni razlog, koji se temelji na povredi općih načela europskog prava o predostrožnosti i proporcionalnosti. Tužitelj smatra da su članci 17., 18. i 19. Uredbe o EFPRA-i u suprotnosti s načelom predostrožnosti utvrđenim u članku 191. stavku 2. UFEU-a. Nadalje, tvrdi da su učinci spomenutih članaka u proturječju s načelom proporcionalnosti koje se primjenjuje u području ribarstva.
               
            
                  3.
               
               
                  Treći tužbeni razlog, koji se temelji na povredi Konvencije Ujedinjenih naroda o pravu mora od 10. prosinca 1982., Konvencije o zaštiti morskog okoliša i obalnog područja Sredozemlja od 9. srpnja 2004. i načela izvršenja ugovorâ u dobroj vjeri. Tužitelj ustraje u tvrdnji da su članci 17., 18. i 19. Uredbe o EFPRA-i u suprotnosti s obvezama u području suzbijanja prelova i očuvanja morskih resursa koje se predviđaju spomenutim konvencijama. Tvrdi da su donošenjem spornih članaka Parlament i Vijeće povrijedili načelo izvršenja ugovorâ u dobroj vjeri.